बेल्जियम में पत्नी ने आर्टिफिशियल इंटेलिजेंस को ठहराया पति की मौत का जिम्मेदार
Europe Belgium Suicide Case - युरोप के देश बेल्जियम से एक हैरान करने वाला मामला सामने आया है। यहां के एक आदमी ने 6 हफ्ते तक चैटबॉट से बात करने के बाद आत्महत्या कर ली। इसके बाद से बेल्जियम में आर्टिफिशियल इंटेलिजेंस को लेकर सवाल उठने शुरू हो गए हैं
यूरोपीय देश बेल्जियम में एक हैरान करने वाला मामला सामने आया है। यहां के एक शख्स ने 6 हफ्ते तक चैटबॉट से बात करने के बाद आत्महत्या कर ली। जिसके बाद बेल्जियम में आर्टिफिशियल इंटेलिजेंस को लेकर सवाल उठने शुरू हो गए हैं।
रिपोर्ट्स के मुताबिक चैटबॉट का नाम एलिजा है। आत्महत्या करने वाला व्यक्ति एलिजा से क्लाइमेट चेंज को लेकर बातें करता था। चैटबॉट से कई हफ्तों तक बातें करने के बाद उसके दिमाग में आत्महत्या करने के विचार आने लगे थे।
दो साल पहले चैटबॉट का इस्तेमाल करना शुरू किया था
डेली मेल की रिपोर्ट के मुताबिक बेल्जियम के शख्स को दो साल पहले क्लाइमेट चेंज को लेकर चिंता होनी शुरू हुई थी। उसे डर लगने लगा था कि जिस तरह से दुनिया कोयले का इस्तेमाल कर रही है और प्रदूषण फैल रहा है, इससे जल्द ही धरती पर जहरीली गैसें फैलना शुरू हो जाएंगी।
यही वो समय था जब उस व्यक्ति ने चैटबॉट 'एलिजा' का इस्तेमाल करना शुरू किया था। आत्महत्या करने वाले शख्स की पत्नी ला लिबर बताती हैं कि उनके पति को एलिजा से बात करने के कुछ ही हफ्तों बाद ही उसकी आदत पड़ गई थी। लिबर कहती हैं कि एलिजा उनके लिए ड्रग्स की तरह हो गई थी। अगर उससे इतनी बातें नहीं की होतीं तो आज मेरे पति जिंदा होते।
आत्महत्या करने से पहले भी की चैटबॉट से बात
डेली मेल के मुताबिक आत्महत्या करने के कुछ हफ्तों पहले शख्स ने चैटबॉट से बातचीत को काफी बढ़ा दिया था। पत्नी लिबर ने बेल्जियम के एक न्यूजपेपर को बताया कि चैटबॉट से बात करने से पहले वो अपने दो बच्चों के साथ आराम से जिंदगी जी रहे थे।
चैटबॉट ने एक बार शख्स से ये तक पूछा था कि वो उससे ज्यादा प्यार करता है या अपनी पत्नी को। उसने शख्स से कहा था कि वो स्वर्ग में एक साथ जिंदगी जिएंगे। पत्नी ला लिबर का कहना है कि आत्महत्या से पहले उनके पति ने चैटबॉट को बताया था कि उनके दिमाग में ऐसे विचार आ रहे हैं। चैटबॉट ने फिर भी उन्हें आत्महत्या करने से रोकने की कोशिश नहीं की।
चैटबॉट पर पाबंदियों को लेकर सरकार के पास पहुंचा परिवार
अपने पति की आत्महत्या के बाद ला लिबर ने बेल्जियम की सरकार से अपील की है कि वो चैटबॉट के इस्तेमाल को रेग्युलेट करें और उस पर पाबंदी लगाएं ताकि भविष्य में फिर ऐसा न हो।
इस पूरे मामले में डिजिटल विभाग के सेक्रेटरी ऑफ स्टेट मैथ्यू मिशेल ने कहा कि इस परिवार के साथ जो हुआ वो खतरनाक है, इस तरह के हादसों को रोकने की जरूरत है। वहीं, जिस कंपनी ने चैट बॉट एलिजा को बनाया, उसने भी परिवार से वादा किया है कि वो इसे और बेहतर करेंगे।
क्या होती है चैटबॉट 
चैटबॉट यानी मशीन से चैट करना, लेकिन इसमें आपको इंसान से बात करने जैसी फीलिंग आएगी। यह एक कन्वर्सेशनल AI है। एक ऐसा आर्टिफिशियल इंटेलिजेंस जिसके साथ आप इंसानों की तरह बातचीत कर सकते हैं।
यानी आप उससे कुछ भी पूछोगे तो वो आपको इंसानों की तरह डिटेल में लिखकर उस सवाल का जवाब क्रिस्प तरीके से देगा। यह काफी एक्यूरेट होगा।